Document ID: 32010D0368

SKLEP KOMISIJE
z dne 30. junija 2010
o spremembi Odločbe 2006/771/ES o uskladitvi radijskega spektra za uporabo naprav kratkega dosega
(notificirano pod dokumentarno številko C(2010) 4313)
(Besedilo velja za EGP)
(2010/368/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Odločbe Evropskega parlamenta in Sveta 676/2002/ES z dne 7. marca 2002 o pravnem okviru za politiko radijskega spektra v Evropski skupnosti (Odločba o radijskem spektru) (1), zlasti člena 4(3) Odločbe,
ob upoštevanju naslednjega:
(1)
Odločba Komisije 2006/771/ES (2) usklajuje tehnične pogoje za uporabo spektra za številne vrste naprav kratkega dosega, vključno z napravami kot so alarmi, lokalna komunikacijska oprema, naprave za odpiranje vrat in medicinski vsadki. Naprave kratkega dosega so običajno izdelki široke potrošnje in/ali prenosni izdelki, ki jih je mogoče enostavno prenašati in uporabljati prek meja; razlike v pogojih za dostop do spektra zato preprečujejo njihov prosti pretok, povečujejo proizvodne stroške ter povzročajo tveganje škodljivega motenja drugih radijskih naprav in storitev.
(2)
Vendar se lahko zaradi hitrih tehnoloških sprememb in sprememb družbenih potreb pojavijo nove naprave kratkega dosega, zaradi česar bi bilo treba pogoje za uskladitev spektra redno posodabljati.
(3)
Komisija je 5. julija 2006 v skladu s členom 4(2) Odločbe 676/2002/ES Evropsko konferenco uprav za pošto in telekomunikacije (CEPT) trajno pooblastila za posodabljanje Priloge k Odločbi 2006/771/ES glede na tehnološki in tržni razvoj naprav kratkega dosega.
(4)
Usklajeni tehnični pogoji za naprave kratkega dosega iz Odločbe 2006/771/ES so že bili spremenjeni z odločbama Komisije 2008/432/ES (3) in 2009/381/ES (4), in sicer tako, da sta nadomestili njeno prilogo.
(5)
CEPT je v poročilu (5), ki ga je predložil novembra 2009 kot odgovor na zgoraj navedeno pooblastilo, Komisiji svetoval, naj spremeni nekatere tehnične vidike iz Priloge k Odločbi 2006/771/ES.
(6)
Prilogo k Odločbi 2006/771/ES je treba zato ustrezno spremeniti.
(7)
Oprema, ki deluje pod pogoji iz tega sklepa, mora biti v skladu tudi z Direktivo 1999/5/ES Evropskega parlamenta in Sveta z dne 9. marca 1999 o radijski opremi in telekomunikacijski terminalski opremi ter medsebojnem priznavanju skladnosti te opreme (6), da se zagotovi učinkovita uporaba spektra in prepreči škodljivo motenje, kar se izkaže z upoštevanjem usklajenih standardov ali izvedenimi nadomestnimi postopki za ocenjevanje skladnosti.
(8)
Ukrepi iz tega sklepa so v skladu z mnenjem Odbora za radiofrekvenčni spekter -
SPREJELA NASLEDNJI SKLEP:
Člen 1
Priloga k Odločbi 2006/771/ES se nadomesti s Prilogo k temu sklepu.
Člen 2
Ta sklep je naslovljen na države članice.
V Bruslju, 30. junija 2010

Labels: 12
7